
Text rozhodnutia
Súd: Krajský súd Bratislava Spisová značka: 4Cb/18/2005 Identifikačné číslo súdneho spisu: 1005899382 Dátum vydania rozhodnutia: 31. 10. 2017 Meno a priezvisko sudcu, VSÚ: JUDr. Eugen Palášthy ECLI: ECLI:SK:KSBA:2017:1005899382.46 ROZSUDOK V MENE SLOVENSKEJ REPUBLIKY Krajský súd v Bratislave, v senáte zloženom z predsedu senátu JUDr. Eugena Palášthyho a členov senátu JUDr. Lýdie Noskovičovej a JUDr. Moniky Školníkovej, v spore žalobcu: Shop Invest spol. s r.o., Cesta na Senec 2/A Bratislava, IČO: 35 731 711, proti žalovanému: SETEX - INVEST s.r.o., Drotárska cesta 19/A Bratislava, IČO: 17 308 976, zastúpenému advokátom JUDr. Ľubomírom Hlbočanom, Vajnorská 20, Bratislava, o zaplatenie istiny 41.837,97 eura s príslušenstvom, takto r o z h o d o l : Súd žalobu z a m i e t a . Súd p r i z n á v a žalovanému nárok na plnú náhradu trov konania. o d ô v o d n e n i e : 1. Žalobou doručenou súdu dňa 27.4.2001 sa žalobca domáhal, aby súd určil povinnosť žalovaného zaplatiť žalobcovi istinu 1.260.410,80 Sk (41.837,97 eura) s príslušenstvom, t.j. s úrokom z omeškania v sadzbe 0,05% za každý deň omeškania z istiny 1.260.410,80 Sk (41.837,97 eura) od 1.4.2001 do zaplatenia z titulu nájomnej zmluvy zo dňa 25.3.1999 (nájomné vyúčtované faktúrou č. 286/2001, splatnou dňa 31.3.2001 a znejúcou na sumu 1.260.410,80 Sk). 2. Žalobca sa bez ospravedlnenia nedostavil na pojednávanie konané dňa 31.10.2017, pričom predvolanie na pojednávanie s poučením o možnosti vydania rozsudku pre zmeškanie žalobcu ktorým súd žalobu zamietne, ak sa strana žalobcu nedostaví na pojednávanie nariadené vo veci a svoju neprítomnosť neospravedlní včas a vážnymi okolnosťami, ako aj s poučením o práve žalobcu zvoliť si advokáta na zastupovanie v danom konaní a o možnosti žalobcu obrátiť sa na Centrum právnej pomoci boli žalobcovi dňa 10.10.2017 odoslané a dňa 26.10.2017, doručené do elektronickej schránky podľa osobitného predpisu - zákon č. 305/2013 Z.z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente). 3. Žalovaný prostredníctvom svojho právneho zástupcu na pojednávaní konanom dňa 31.10.2017 navrhol, aby súd rozhodol o žalobe rozsudkom pre zmeškanie žalobcu. 4. Zo znenia § 278 CSP vyplýva, že na pojednávaní rozhodne súd o žalobe podľa § 137 písm. a) na návrh žalovaného rozsudkom pre zmeškanie, ktorým žalobu zamietne, ak a) sa žalobca nedostavil na pojednávanie vo veci, hoci bol naň riadne a včas predvolaný a v predvolaní na pojednávanie bol žalobca poučený o následku nedostavenia sa vrátane možnosti vydania rozsudku pre zmeškanie a b) žalobca neospravedlnil svoju neprítomnosť včas a vážnymi okolnosťami. 5. Podľa § 137 písm. a) CSP žalobou možno požadovať, aby sa rozhodlo najmä o splnení povinnosti. 6. Podľa § 279 CSP odôvodnenie rozsudku pre zmeškanie žalobcu obsahuje len stručnú identifikáciu procesného nároku a právny dôvod vydania rozsudku pre zmeškanie. 7. S poukazom na skutočnosť, že v danom prípade boli na pojednávaní konanom dňa 31.10.2017 splnené všetky podmienky v zmysle § 278 CSP, súd v súlade s vyššie citovanými zákonnými ustanoveniami Civilného sporového poriadku rozhodol o žalobe rozsudkom pre zmeškanie žalobcu, ktorým žalobu zamietol tak, ako je uvedené vo výrokovej časti tohto rozsudku. 8. Podľa § 255 ods. 1 CSP, súd prizná strane náhradu trov konania podľa pomeru jej úspechu vo veci. 9. V danom prípade mal plný úspech vo veci žalovaný a z toho dôvodu súd žalovanému priznal nárok na plnú náhradu trov konania. Poučenie: Proti tomuto rozsudku nie je prípustné odvolanie okrem prípadov odvolania podaného z dôvodu, že neboli splnené podmienky na vydanie tohto rozhodnutia. Z uvedeného dôvodu možno podať odvolanie v lehote 15 dní odo dňa jeho doručenia na Krajskom súde v Bratislave, písomne, vo dvoch vyhotoveniach. V odvolaní je potrebné popri všeobecných náležitostiach podania (§ 127 CSP) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). V prípade, ak žalovaný z ospravedlniteľného dôvodu zmeškal pojednávanie vo veci, na ktorom bol vyhlásený rozsudok pre zmeškanie, môže žalovaný podať návrh na zrušenie rozsudku pre zmeškanie v lehote 15 dní odkedy sa o rozsudku pre zmeškanie dozvedel, a to na Krajskom súde v Bratislave, písomne, vo dvoch vyhotoveniach. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného právneho predpisu.

